text: Se billederne: Så glade var de i Esbjerg
  05 maj 2016 kl. 16.47
  Guld til Team Esbjerg efter nervepirrende finale. Holdet vandt straffekastkonkurrencen 4-2. 
  Jubel i Esbjerg: Vinderne af grundspillet blev også vinder af det danske mesterskab. Men det holdt hårdt.
  Den ordinære kamp endte nemlig 20-17 til Esbjerg. Dermed skulle kampen afgøres på fem straffekast til begge hold, fordi den første finalekamp endte 20-17 - bare i FC Midtjyllands favør.
  Første halvleg blev en meget underlig forestilling, og de ellers feststemte tilskuere blev blot budt på 11 mål.
  Mens begge hold havde fint styr på defensiven, var holdene rystende usikre i afslutningerne, så især Sabine Englert i FCM-målet havde en høj redningsprocent.
   Holdene fyulgte ad før pausen med et lille overtag til Esbjerg.
   I denne periode kom hjemmeholdets sædvanlige storskytte Estavana Polman i gang med to scoringer.
   Hollænderen blev skadet i den første finalekamp og spillede ikke så meget som sædvanligt i de første 30 minutter.
   Estavana Polman og Team Esbjerg var til gengæld flyvende i begyndelsen af anden halvleg.  På to scoringer af hollænderen samt et mål af Jenny Alm kom hjemmeholdet foran 9-5.
   
  Louise Burgaard reducerede til 6-9. Det var mestrenes første scoring i omkring 13 minutter.
   
  Der var totalt udsolgt i hallen og de 3400 tilskuere fik et utroligt drama at se som i finalen sidste år, hvor FCM Håndbold vandt samlet med et enkelt mål.
  
   18 minutter før tid holdt hjemmepublikummet vejret, da Estavana Polman faldt om og tog sig til benet efter en afslutning. Hollænderen fik en pause, men vendte tilbage i de sidste ti minutter.
  Et minut før tid reducerede Stine Jørgensen til 17-19, og dermed var hjemmeholdet tvunget til at score for at holde liv i gulddrømmen.
  Det klarede  Estavana Polman med scoringen til  20-17, så de to hold stod helt lige, og det hele skulle afgøres i en konkurrence på straffekast.
  
  Team Esbjergs Ida Bjørndalen brændte hjemmeholdets andet straffekast på Sabine Englert, men umiddelbart efter reddede Emily Stang Sando forsøget fra Sabina Jacobsen.
  
   Da Jane Mejlvang også brændte FCM's tredje forsøg, lå DM-afgørelsen lidt senere i hænderne på Estavana Polman, der skulle eksekvere Team Esbjergs femte forsøg.
  
   Hollænderen scorede sikkert til 4-2 i straffekastafgørelsen, og så kunne jublen bryde løs i Blue Water Dokken.
  